ISAMBILILO 10
Bushe Amapepo ya Lupwa Yaba Shani?
Ukutula fye na ku kale, Yehova alafwaya indupwa shonse balekwata inshita ya kucita ifingakosha bucibusa bwabo na ena ne fingalenga baikatana. (Amalango 6:6, 7) E mulandu wine Inte sha kwa Yehova bakwatila ubushiku bumo cila mulungu ubwa mapepo ya lupwa umo balanshanya mu mutekatima ifyo ulupwa lulingile ukucita pa kukosha bucibusa bwabo na Lesa. Nangu ca kutila mwikala mweka, kuti mwabomfya iyi inshita ku kusambilila fimo muli Baibolo ifingakosha bucibusa bwenu na Lesa.
Amapepo ya lupwa yalatupalamika kuli Yehova. Baibolo itila: “Palameni kuli Lesa, na o akapalama kuli imwe.” (Yakobo 4:8) Tuleshiba Yehova bwino nga twasambilila pa fyo aba, na pa fyo acita ilyo tulebelenga Icebo cakwe. Icintu cimo icayanguka ico mwingalacita pa mapepo ya lupwa, kubelengela capamo Baibolo. Nga mulefwaya kuti mwakonka programu ya kubelenga Baibolo cila mulungu iya mu Ukulongana kwa Imikalile ya Bwina Kristu no Mulimo Tubomba. Kuti mwayakanya cila muntu mu lupwa ifikomo fya mu Baibolo ifya kubelenga, e lyo pa numa ya kubelenga mwalanshanyapo pa fyo mwasambilila.
Amapepo ya lupwa yalekatanya aba mu lupwa. Abalume na bakashi, e lyo na bafyashi na bana, balekatana nga balesambilila Baibolo capamo. Pa mapepo ya lupwa pafwile ukuba insansa no mutende, kabili bonse mu lupwa bafwile ukulaumfwa bwino iyi nshita nga yafika. Abafyashi balingile ukusala ifya kulanshanyapo ukulingana ne mishinku ya bana babo. Limo kuti balanshanya pa fipande fiba mu Ulupungu lwa kwa Kalinda na muli Loleni! nelyo ifiba pa webusaiti yesu iya jw.org. Mulelanshanyako na pa mafya abana balekwata ku sukulu na pa fyo bengacita. Nalimo kuti mwatamba programu iyo batambisha pa JW Broadcasting (tv.jw.org) e lyo pa numa mwalashanyapo. Kuti mwapituluka na mu nyimbo mukemba mu kulongana, na pa numa ya mapepo ya lupwa kuti mwalyako no twa kulya.
Amapepo ya lupwa yalalenga bonse mu lupwa ukutemwa ukusambilila Icebo ca kwa Lesa, kabili Yehova alapaala indupwa ishicita ifyo.—Amalumbo 1:1-3.
Mulandu nshi tukwatila amapepo ya lupwa?
Bushe abafyashi kuti bacita shani pa kuti ulupwa luleumfwa bwino ukukwata amapepo ya lupwa?
bem_Latn bem_Latn bem_Latn bem_Latn bem_Latn bem_Latn bem_Latn bem_Latn